《奉和郑宾客相公摄官丰陵扈从之作（时充卤簿使）》
唐代·权德舆

五辂导灵輼，千夫象缭垣。行宫移晓漏，彩仗下秋原。

莫究希夷理，空怀涣汗恩。颐神方蹈道，传圣乃尊尊。

共祝如山寿，俄惊凭几言。遐荒七月会，肸蚃百灵奔。

豹尾从风直，鸾旗映日翻。涂刍联法从，营骑肃旌门。

杳霭虞泉夕，凄清楚挽喧。不堪程尽处，呜咽望文园。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。